b'\n_START_ARTICLE_\nJesenski podlesek\n_START_SECTION_\nU\xc4\x8dinkovine\n_START_PARAGRAPH_\nV podleskovem semenu so do zdaj odkrili okrog 20 alkaloidov (0,5 - 1\xc2\xa0%). Bolj natan\xc4\x8dno gre za tropolonske alkaloide, med katerimi so predvsem pomembni kolhicin, demekolcin in kolhikozid.\n_START_SECTION_\nDelovanje in uporaba\n_START_PARAGRAPH_\nZa zdravilno uporabo so primerni cvetovi, gomolji in semena. Za pridobivanje u\xc4\x8dinkovine alkaloida kolhicina na trgu dobimo drogo podleskovega semena (Colchici semen \xe2\x80\x93 zrela posu\xc5\xa1ena semena) ali sve\xc5\xbee \xc4\x8debulice, nabrane spomladi (Colchicum autumnale). A kljub temu danes uporabljajo drogo zaradi velike strupenosti le \xc5\xa1e v standardiziranih pripravkih ali kot \xc4\x8disti kolhicin pri akutnih napadih putike. \xc5\xbde 5 g semena jesenskega podleska smrtni odmerek za odraslega \xc4\x8dloveka._NEWLINE_Kolhicin je naju\xc4\x8dinkovitej\xc5\xa1e zdravilo pri akutnem napadu podagre. Po eni strani zavira gibanje posebne oblike belih krvni\xc4\x8dk, monocitov, in njihovo prodiranje v vnete sklepe. Tako se v sklepih koli\xc4\x8dina prostaglandinov, ki povzro\xc4\x8dajo vnetne procese, ne pove\xc4\x8da, in vnetje ne poslab\xc5\xa1a. Hkrati kolhicin prepre\xc4\x8duje nastanek novih kristalov se\xc4\x8dne kisline, ki prav tako povzro\xc4\x8dajo vnetja. Vendar na nivo se\xc4\x8da v krvi ali izlo\xc4\x8danje se\xc4\x8dne kisline nima nobenega vpliva. U\xc4\x8dinek podleska za laj\xc5\xa1anje podagre so poznali \xc5\xbee v srednjem veku, hkrati pa so vedeli, da uporaba podleska zelo hitro privede do smrtnih zastrupitev, zato so ga uporabljali tudi za umore s strupom._NEWLINE_Kolhicinovo zaviranje celi\xc4\x8dnih delitev uporabljajo agronomi za vzgojitev poliploidnih rastlin (to so rastline z ve\xc4\x8dkratnim skupkom kromosomov v celicah). Kot z zaviralcem celi\xc4\x8dne rasti pa so posku\xc5\xa1ali z njim zdraviti tudi raka. Vendar je kolhicin zelo strupen. Bolje se je obnesel dezacetil-metil-kolhicin oz. demekolcin, ki v kombinaciji z obsevanjem nekoliko pomaga proti krvnemu raku (levkemiji), raku \xc5\xbelez mezgovnic in ko\xc5\xbenim karcinomom._NEWLINE_Razmeroma pogoste pa so tudi zastrupitve s podleskom, zlasti pri otrocih, ki jedo seme ali cvetove. Do ne\xc5\xbeelenih reakcij, kot je mo\xc4\x8dna driska, lahko pride tudi pri uporabi droge pod zdravni\xc5\xa1kem nadzorom. Tako moramo zastrupitve jemati resno \xc5\xbee zato, ker se prvi znaki poka\xc5\xbeejo \xc5\xa1ele nekaj ur po tem, ko seme zau\xc5\xbeijemo. Prvi znaki zastrupitve so podobni kot pri drugih zastrupitvah. V grlu praska in pe\xc4\x8de ter imamo ob\xc4\x8dutek, da je suho. Po enem dnevu se pojavijo mo\xc4\x8dne driske, po\xc5\xa1kodbe krvnega obtoka in po dveh dnevih lahko pride do paralize centra za dihanje. Druga mo\xc5\xbena nevarnost pa je tudi zamenjava listov z listi \xc4\x8dema\xc5\xbea. Jesenski podlesek je po Pravilniku o razvrstitvi zdravilnih rastlin uvr\xc5\xa1\xc4\x8den v kategorijo ND (uporaba ni dovoljena).  Znano je tudi, da doma\xc4\x8de \xc5\xbeivali, kot so ovce in koze, brez \xc5\xa1kode prenesejo ve\xc4\x8dje koli\xc4\x8dine podleska, zgolj z njihovim mlekom pa pri ljudeh tudi \xc5\xbee pride do zastrupitve.'